EARTHเพิ่มทุนแลกเหมือง
ถ่านหิน40ล้านตัน3.6พันล้านดึงจีนสร้างโรงไฟฟ้าในเหมือง
25 ธ.ค. 2555

ถ่านหิน40ล้านตัน3.6พันล้านดึงจีนสร้างโรงไฟฟ้าในเหมือง
EARTH เพิ่มทุนสวอปหุ้นซื้อเหมืองถ่านหินอินโดนีเซียเพิ่มอีก 1 แห่ง มูลค่า 3,600 ล้านบาท เตรียมลงทุนสร้างโรงไฟฟ้าในเหมือง ผู้ถือหุ้นเดิมเฮรับแจกวอร์แรนต์ 4 
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) เปิดเผยว่า คณะกรรมการบริษัทมีมติวันที่ 21 ธ.ค.ที่ผ่านมา มีมติให้เพิ่มทุนจดทะเบียนจากเดิม 3,027.61 ล้านบาท เป็น 4,500 ล้านบาท โดยออกหุ้นใหม่จำนวน 1,472.38 ล้านหุ้น มูลค่าที่ตราไว้หุ้นละ 1 บาท รวม 1,472.38 ล้านบาท 
หุ้นเพิ่มทุนดังกล่าวเสนอขายนักลงทุนเฉพาะเจาะจง (PP) จำนวน 454.46 ล้านหุ้น ราคาขาย 8.13 บาท เสนอขายผู้ถือหุ้นของบริษัท PT. Hary Niaga (HARY) จำนวน 5 ราย ซึ่งเป็นเจ้าของใบอนุญาตเหมืองถ่านหินในประเทศอินโดนีเซีย เพื่อแลกกับหุ้น PT. Hary Niaga จำนวน 1,000 หุ้น หรือ 100% มูลค่าที่ตราไว้หุ้นละ 3,188.48 บาท 
ภายหลังเพิ่มทุนกลุ่มผู้ถือหุ้น HARY ถือหุ้นรายละ 3.86% และ 2.38% รวมถือ 14.86% 
สำหรับหุ้นเพิ่มทุนส่วนที่ 2 จำนวน 1,002.97 ล้านหุ้น รองรับใบสำคัญแสดงสิทธิซื้อหุ้นสามัญ ชุดที่ 4 (EARTHW 4 ) อายุ 2 ปีที่ออกให้กับผู้ถือหุ้นเดิมฟรี สัดส่วน 3 หุ้นเดิมต่อ 1 วอร์แรนต์ ราคาใช้สิทธิ 8.13 บาท และรองรับ EARTHW 3 และที่เหลือ 14.94 ล้านหุ้น รองรับ EARTHW 2 
นายขจรพงศ์ กล่าวว่า การขายหุ้น PP เพื่อแลกกับการได้ใบอนุญาตเหมืองถ่านหินที่มีปริมาณถ่านหินสำรอง 40 ล้านตัน ซึ่งอยู่ในเขตกาลิมันตัน ประเทศอินโดนีเซีย มูลค่าการซื้อเหมือง 3,694.80 ล้านบาท คิดจากหุ้นที่เสนอขายให้ผู้ถือหุ้น HARY 
สำหรับถ่านหินที่เหมืองแห่งใหม่นี้ จะออกถ่านหินและรับรู้รายได้ปลายปี 2557 หรือต้นปี 2558 โดยขายถ่านหินให้กับลูกค้าเก่าต่อเนื่องที่จะหมดสัญญาใกล้เคียงกับเหมืองใหม่ในต้นปี 2558 ซึ่งเหมืองใหม่นี้จะทำให้กำไรขั้นต้นของ EARTH ดีขึ้นเป็น 30% จากเดิม 20% เนื่องจากมีต้นทุนต่ำลงเป็นการออกถ่านจากเหมืองทั้งหมด 100% จากปัจจุบันซื้อถ่านหิน 40% อีก 60% เป็นถ่านหินจากเหมืองแรกที่ซื้อไปก่อนหน้านี้ 
“ที่ต้องรีบแจ้งตลาดก่อนเพื่อให้แบงก์ออกหนังสือค้ำประกันและการว่าจ้าง JORC ผู้ประเมินแร่อิสระภายใน 46 เดือนข้างหน้า ส่วน HARY จะต้องอัพเกรดในอนุญาตสัมปทานเหมืองแร่ และเปลี่ยนสถานะบริษัทให้เป็นบริษัทต่างชาติ” กรรมการผู้จัดการ กล่าว
นายขจรพงศ์ กล่าวว่า EARTH อยู่ระหว่างศึกษาแผนการสร้างโรงไฟฟ้าในเหมืองถ่านหิน เพื่อขายไฟให้กับรัฐบาลอินโดนีเซียและยังขายถ่านหินให้กับโรงไฟฟ้าด้วย การลงทุนนี้จะใช้รูปแบบการดึงลูกค้าจากประเทศจีนร่วมทุนสร้างโรงไฟฟ้า ซึ่งจะใช้เวลาศึกษา 1-2 ปี